מיכאל רצון מונה ליו"ר נ.ת.ע; רצון: "הרכבת הקלה נוע תנוע"
>> דירקטוריון נ.ת.ע (נתיבי תחבורה עירוניים) אישר בסוף השבוע את מינויו של חבר הכנסת לשעבר מיכאל רצון ליו"ר הדירקטוריון. המינוי אושר לפני כשבוע בוועדת המינויים של השירות הציבורי (ועדת שפניץ). נ.ת.ע אחראית על תכנון מערכת הרכבות הקלות בגוש דן.
שר התחבורה, ישראל כץ, הגיש את מועמדותו של רצון לאחר שחבר הכנסת לשעבר, אפי איתם, דחה את ההצעה. רצון (57) כיהן כסגן שר התמ"ת וכחבר כנסת מטעם הליכוד בשתי קדנציות.
לאחר מינויו אמר רצון כי "הרכבת נוע תנוע", והוסיף: "המדינה עומדת בפני מהפכה בתחום התחבורה הציבורית. פרויקט הרכבת הקלה לגוש דן הוא המורכב והמאתגר ביותר במיזמי התשתית שנבנו אי פעם בישראל, ואף החשוב שבהם".